PACE ขอขยายเวลาแจงข้อมูลการประเมินมูลค่า “อ๊อบฯเด๊กส์” ต่ออีก 1 เดือน
PACE ขอขยายเวลาแจงข้อมูลประเมินมูลค่ายุติธรรมเพซวัน-เพซทรี ไปอีก 1 เดือน เป็นภายใน 15 ม.ค.61 จากเดิม 15 ธ.ค.นี้ เผยอยู่ระหว่างทบทวน-เตรียมข้อมูลเพิ่ม
4 ธ.ค. 2560

บริษัท เพซ ดีเวลลอปเมนท์ คอร์ปอเรชั่น จำกัด (มหาชน) หรือ PACE ระบุว่าตามที่ได้รับจดหมายจากสำนักคณะกรรมการกำกับหลักทรัพย์และตลาดหลักทรัพย์ (ก.ล.ต.) ที่ กลต.กช. 2008/2560 เรื่อง ขอให้ชี้แจงความสมเหตุสมผลและเปิดเผยสมมติฐานเกี่ยวกับมูลค่ายุติธรรมของเงินลงทุนภายใน 14 วันนับแต่วันที่ในหนังสือฉบับดังกล่าว ซึ่งครบกำหนดในวันที่ 30 พฤศจิกายน 2560 นี้นั้น
ขณะนี้บริษัทอยู่ระหว่างการทบทวน พิจารณา และเตรียมข้อมูลเพิ่มเติมเพื่อใช้ประกอบการชี้แจงความสมเหตุสมผลและเปิดเผยสมมติฐานเกี่ยวกับมูลค่ายุติธรรมของเงินลงทุนในบริษัท เพซ โปรเจ็ค วัน จำกัด (เพซวัน) และบริษัท เพซ โปรเจ็ค ทรี จำกัด (เพซทรี) ตามที่สำนักงาน ก.ล.ต. ขอให้บริษัทชี้แจง ซึ่งบริษัทพิจารณาแล้วและเห็นว่า บริษัทต้องการความคิดเห็นเพิ่มเติมจากที่ปรึกษาทางการเงินอีกแห่งหนึ่งเพื่อประเมินมูลค่ายุติธรรมของเงินลงทุนในบริษัทดังกล่าว และเพื่อใช้ประกอบการพิจารณาในการเตรียมคำชี้แจงความสมเหตุสมผลรวมถึงความครบถ้วนสมบูรณ์ของข้อมูล
ทั้งนี้ กระบวนการสรรหาที่ปรึกษาทางการเงินอาจใช้ระยะเวลาประมาณ 5-10 วัน และที่ปรึกษาทางการเงินรายใหม่จำเป็นต้องใช้ระยะเวลาในการศึกษาข้อมูลเพื่อประเมินมูลค่ายุติธรรมของเงินลงทุน ทำให้อาจจะต้องใช้ระยะเวลาอีกประมาณ 35-40 วัน
ขณะเดียวกัน บริษัทอยู่ระหว่างการประสานงานกับทางสำนักงาน ก.ล.ต. เพื่อขอขยายระยะเวลาในการนำส่งคำชี้แจงความสมเหตุสมผลและเปิดเผยสมมติฐานเกี่ยวกับมูลค่ายุติธรรมของเงินลงทุน และหากผลจากการทบทวนความสมเหตุสมผลของสมมุติฐานดังกล่าวกระทบต่อมูลค่ายุติธรรม บริษัทจะขอนำส่งคำชี้แจงพร้อมงบการเงินฉบับแก้ไขภายในวันที่ 15 มกราคม 2561